ધર્મને સમજવા મહર્ષિ કણાદનું વાક્ય ખૂબ જ કામનું છે, “યતોઽભ્યુદયનિ:શ્રેયસ:” એટલે કે ઋષિએ ધર્મના બે હેતુઓ મૂક્યા છે; એક છે, પ્રગતિ અને બીજું છે, કલ્યાણ. આ વ્યાખ્યા અનુસાર ધર્મ સમૃદ્ધિની સાથે સંસ્કૃતિનો સમન્વય છે. બીજી ભાષામાં કહીએ તો તે “પ્રૉસ્પેરિટી વિથ પીસ” છે! આધુનિકો જેને સંપોષિત વિકાસ અથવા સસ્ટેનેબલ ડેવલપમેન્ટ કહે છે, તેના મૂળમાં ગીતાનો કર્તવ્ય ધર્મ છે. આજે માનવે વિજ્ઞાન અને ટેકનોલોજીના માધ્યમથી વિકાસનાં ઉચ્ચ શિખરો સર કર્યા છે ત્યારે માનવજાતની આ પ્રાગતિક યાત્રા જાળવી રાખવા શુદ્ધ આધ્યાત્મિક ધર્મ અનિવાર્ય છે.